Hinn þýsk ættaði leikarinn Michael Fassbender er á rjúkandi uppleið frá og með þessu ári . Gagnrýnendur og áhorfendur voru yfir sig ánægðir frammistöðu hans í X-Men : First Class fyrr á þessu ári og hefur sjaldan verið eins mikið að gera hjá honum og þessa dagana . Á næsta ári fáum við að sjá hann í nýjustu mynd Ridleys Scott , Prometheus , og á næstu mánuðum koma út myndirnar A Dangerous Method ( eftir David Cronenberg ) og Shame , leikstýrð af nokkrum Steven McQueen ( Hunger – sem skartaði einnig Fassbender í aðalhlutverki ) . Nú á dögunum fékk hann einmitt verðlaun fyrir leik sinn í Shame á kvikmyndahátíðinni í Feneyjum . Í myndinni leikur Fassbender kynlífsfíkil sem lifir heldur betur skrautlegu lífi og fer allt á annan endann þegar litla systir hans flytur inn með honum . Carey Mulligan , sem fékk Óskarstilnefningu fyrir An Education , leikur systur Fassbenders . Shame fékk frábærar viðtökur á kvikmyndahátíðinni og sömuleiðis mikið umtal . Eins og stendur er myndin með NC - 17 aldursstimpilinn í Bandaríkjunum ( þ.e. stranglega bönnuð innan 17 ára ) vegna grófra kynlífsatriða svo eitthvað sé nefnt . Kvikmyndafyrirtækið Fox Searchlight tryggði sér nýlega dreifingarréttinn á myndinni og er reiknað með því að hún lendi á Íslandi einhvern tímann í kringum næsta haust .